იურული სამყარო: დაცემული სამეფო
„იურული სამყარო: დაცემული სამეფო“ (ინგლ. Jurassic World: Fallen Kingdom) — 2018 წლის ამერიკული სამეცნიერო ფანტასტიკური ფილმი და „იურული სამყაროს“ პირდაპირი გაგრძელება, „იურული პარკის“ სერიის რიგით მეხუთე ფილმი და მეორე ფილმი „იურული სამყაროს“ ტრილოგიიდან. ფილმის რეჟისორია ხუან ანტონიო ბაიონა, სცენარისტები არიან დერეკ კონოლი და კოლინ ტრევოროუ, პროდიუსერები — ფრენკ მარშალი, პატრიკ კროული და ბელენ ატიენსა. მუსიკა ეკუთვნის მაიკლ ჯაკინოს. მოქმედება მიმდინარეობს ცენტრალური ამერიკის კუნძულ ისლა-ნუბლარზე — კოსტა-რიკის წყნარ ოკეანული სანაპირო. სიუჟეტის ცენტრში არიან ოუენ გრედი და კლერ დირინგი, რომელთა მიზანია კუნძულზე დარჩენილი დინოზავრების გადარჩენა ამოფრქვეული ვულკანისაგან. ფილმში წინა სერიებიდან დაბრუნდნენ მსახიობები: კრის პრეტი, ბრაის დალას ჰაუარდი, ბრედლი დერილ ვონგი და ჯეფ გოლდბლუმი, ხოლო ახალი მსახიობების სახით შემოუერთდნენ რეიფ სპოლი, ჯასტის სმითი, დანიელა პინედა, ჯეიმზ კრომველი, ტობი ჯოუნსი, ტედ ლევინი, ჯერალდინ ჩაპლინი. ფილმის გადაღებები მიმდინარეობდა 2017 წლის თებერვლიდან ივლისამდე გაერთიანებულ სამეფოსა და ჰავაიში. მწარმოებელი და დისტრიბუტორია კომპანია Universal Pictures. ფილმის პრემიერა გაიმართა მადრიდში 2018 წლის 21 მაისს, აშშ-ში 22 ივნისს, მსოფლიოს მასშტაბით კი გამოვიდა იმავე წლის ივნისის თვეში. ფილმის შემოსავალმა 1.3 მილიარდ აშშ დოლარს გადააჭარბა და გახდა მესამე ფილმი სერიიდან, რომელიც მილიარდიან ზღვარს გასცდა. იგი, აგრეთვე გახდა 2018 წლის მესამე ყველაზე შემოსავლიანი და მსოფლიოში 12-ე ყველაზე შემოსავლიანი ფილმი. პროექტმა მიიღო შერეული შეფასებები კინოკრიტიკოსებისგან. მათ ძირითადად შეაქეს კრის პრეტის შესრულება, ბაიონას რეჟისურა და ვიზუალური ეფექტები, მაშინ როდესაც, სხვება გააკრიტიკეს სცენარისა და ინოვაციების ნაკლებობის გამო. საერთო განხილვების საიტ Rotten Tomatoes-ზე ფილმის საერთო რეიტინგია 49% (334 მიმოხილვაზე დაყრდნობით). 2018 წლის 4 სექტემბერს ფილმი გამოვიდა Blu-ray, DVD და Blu-ray 3D ფორმატებში. 18 სექტემბერს დაგეგმილია ფილმის 4K Blu-ray ფორმატში გამოცემა. 2021 წლის 11 ივნისს იგეგმება სერიის მეექვსე ნაწილის გამოშვება, რომლის სავარაუდო სახელწოდება იქნება „იურული სამყარო 3“.